ये कहिनी बदलत मऊसम ऊपर लिखाय पारी के तऊन कड़ी के हिस्सा आज जऊन ह पर्यावरन रिपोर्टिंग के श्रेणी मं साल 2019 के रामनाथ गोयनका अवार्ड जीते हवय.द्जोमो?ये काय आय?अऊ काबर वो ह अरुणाचल प्रदेश के 9,000 फीट अऊ ओकर ले जियादा ऊँच पहाड़ मन मं ओकर काय गुन ह वोला सबके चहेता बनाथे?द्ज़ोमो याक अऊ कोट के संकर आंय, ऊँच जगा के मवेशी मन के एक नस्ल.एंर्रा संकर जेन ला द्जो कहे जाथे, बांझ होथे, येकरे सेती चरवाहा माई द्जमो ला पसंद करथें, ये ह कऊनो नस्ल नई ये, फेर एक ठन अधघूमंता देहाती समाज, ब्रोकपा, ये बखत ये मवेसी मन ला अपन गोहड़ी में जियादा रखे लगत हवंय, जेकर ले वो मन ला उदती हिमालय मं बदलत मऊसम के मुताबिक ढाले जाय सकय.भारी ऊँच जगा मं बसे ये चरागान मन मं घाम धन ' वार्मिंग' ह असल मं अऊ एक- दूसर ले जुरे, दूनो मं दिखथे.इहाँ साल मं 32 डिग्री सेल्सियस वाले गरम दिन नई होवंय.याक माइनस 35 डिग्री ला आसानी ले झेल लेथे, फरे गर गरमी 12 धन 13 डिग्री ले जियादा हो जाथे त वो ला दिक्कत होय ला धरथे.असल मं, ये बदलाव सेती सब्बो पर्यावरन तंत्र ह दिक्कत मं पर जाथे, जइसने के हाल के बछर मं ये पहाड़ मन मं होय हवय.मोनपा जनजाति (2011 के जनगणना के मुताबिक जम्मो अरुणाचल मं ये मन के आबादी करीबन 60,000 हवय) के तहत अवेइय्या घूमंतु चरवाहा ब्रोकपा, दसों बछरों- बछर ले याक पोसत आवत हवंय अऊ वो मन ला पहाड़ी के चरागान मं लेग जाथें.भारी जड़कल्ला बखत वो मन तरी के इलाका मं आ जाथें अऊ धूपकल्ला मं ऊँच पहाड़ी वाले इलाका मं चले जाथें - वो मन 9,000 ले 15,000 फीट ऊंच जगा मं रहत रहिथें.फेर लद्दाख के चांगथंग इलाका के चांगपा जइसने, ब्रोकपा घलो अब भारी बदलत मऊसम के चपेट मं आ गे हवंय.बछरों बछर ले वो मन के रोजी रोटी, वो मन के समाज, याक, मवेसी, छेरी, अऊ मेढ़ा मन ला पालत- पोसत अऊ चराय ऊपर आसरित हवंय.ये मन मं वो मन याक ऊपर सबले जियादा आसरित हवंय - आर्थिक, समाजिक अऊ इहाँ तक के आध्यात्मिक स्तर मन मं घलो.ये जोड़ ह अब भारी कमजोर होगे हवय.ब्रोकपा के कहना आय के गरमी के संग, अरुणाचल प्रदेश के पहाड़ मन मं - जऊन ह चीन के तिब्बत स्वायत्त इलाका, भूटान, अऊ म्यांमार के सरहद ले लगे हवय - बीते दू दसक मं मऊसम ह अचानक ले बदल गे हवय.पेमा वांगे कहिथें, " हरेक जिनिस ढेरियाय जावत हवय.धूपकल्ला ढेरिया के आवत हवय.बरफ गिरे ढेरियाय लगे हवय.मऊसम मुताबिक आय जाय ह ढेरियाय लगे हवय.ब्रोकपा ऊँच पहाड़ के अपन चारागान मन मं जाथे, अऊ वो ला चरागान बरफ ले तोपाय मिलथे.येकर मतलब ये आय के बरफ के पिघले घलो ढेरियावत हवय." करीबन 40 बछर के पेमा ब्रोकपा समाज ले नई आंय, वो ह थेम्बांग गांव के संरक्षणवादी आंय, जेकर संबंध मोनपा आदिवासी समाज ले हवय अऊ वो ह वर्ल्ड वाइल्डलाइफ़ फंड सेती काम करथें.ये बेर मंय ओकर ले फोन मं गोठियात हवंव, काबर जब मंय जऊन इलाका मं जावत हवंव, भारी बरसात होय सेती ऊहाँ जाय संभव नई रहिस, फेर, मंय ये बछर मई मं ऊहां गे रहेंव अऊ चंदर गाँव के एक झिन ब्रोकपा याक चरवाहा, नागुली सोपा के संग एक ठन टीला मं ठाढ़ होके, बूड़ती कमेंग जिला के भरपूर जंगल मन ला देखत अपन बखत गुजरे रहेंव.ओकर समाज के अधिकतर लोगन मन इहाँ अऊ तवांग जिला मं बसे हवंय.अरुणाचल प्रदेश समान्य रूप ले भरपूर बरसात वाले राज आय, जिहां साल भर मं अऊसतन 3,000 मिलीमीटर ले जियादा बरसात होथे.फेर, भारत के मऊसम विभाग के आंकड़ा के मुताबिक, ये राज ला बीते दसक मं कतको बछर तक बरसात के कमी के सामना करे ला परे हवय, अऊ वो मन ले कम से कम चार बछर मं ये कमी 25 ले 30 फीसदी के मंझा मं हवय.फेर, ये बछर जुलाई मं, राज मं होय भारी बारिस सेती कुछेक सड़क बोहा गे धन बूड़गे रहिन.ये ऊँच- नीच, कमी- बेसी के संग, पहाड़ मं गरमी सरलग बढ़त हवय.2014 मं, विस्कॉन्सिन- मैडिसन विश्वविद्यालय के एक ठन अध्ययन मं घलो उदती तिब्बती पठार ( बनेच अकन इलाका जऊन मं अरुणाचल बसे हवय) के तापमान के बदलाव ला दरज करे गीस.रोज के सबले कम तापमान " बीते 24 बछर मं बनेच बाढ़ गे" (1984 ले 2008 के बखत).100 बछर मं रोज के अधिकतम तापमान 5 डिग्री सेल्सियस के दर से बढ़ गे रहिस.शोधकर्ता मं दीगर तरीका के घलो जिकर करथें - अलग- अलग किसिम के गोहड़ी, भारी ऊंच इलाका मं जाय, जाय के महिना मं फेरबदल.वो मन के शोध बदलत मऊसम के खराब असर मन ले लड़े सेती "10 तरीका" के बात करथे.दीगर तरीका मं चरागान ला बऊरे मं फेरबदल, भारी ऊंच जगा मं बने बरबाद होय चरागान इलाका मन ला सुधारे, मवेसी पाले के नवा तरीका, अऊ मवेसी- याक संकरन.येकर छोड़, जिहां चारा नई मिलय ऊहां दीगर जिनिस ले चारा पूरा करे, पशु धन के सेहत ले जुरे नवा तरीका अपनाय, अऊ जीविका सेती सड़क मजूर, नान- नान बेवसाय अऊ फल संकेले जइसने ऊपरहा जरिया ला खोजे.ये जाने के कऊनो तरीका नई ये के का ये मेर ले कऊनो धन सब्बो उपाय काम करही अऊ बड़े तरीका मन के बोझ ला दब नई जाही.फेर वो मन कुछु करत हवंय - अऊ करे घलो चाही.चरवाहा मन मोला बताइन के याक ले जुरे कारोबार मं गिरावट सेती एक अऊसत परिवार अपन सलाना आमदनी के 20-30 हिस्सा गवां चुके हवंय.गोरस मं गिरावट के मतलब, घर मं बनेइय्या घीव अऊ छुरपी ( याक के गोरस ले बने पनीर) के मात्रा मं घलो कमती आय.द्ज़ोमो बरकस त होय सकथे, फेर गोरस अऊ पनीर के गुन मं धन धरम के महत्तम मं घलो याक ले कऊनो जोड़ नई खावय.